Zuma-hofsaak: ‘NVG se magte misbruik’Jacob Zuma. Foto: GCIS “Dit sal ŉ reuse-fout, ŉ reuse-misbruik van die NVG (nasionale vervolgingsgesag) se mag wees. Die feit dat dit in die saak nie gewerk het nie, maak nie saak nie. As gevolg van die strategie sou mnr. Zuma nie president gewees het nie, hy sou verloor het by Polokwane. Mnr. [Mokotedi] Mpshe (destydse waarnemende hoof van die NVG) se besluit (om die aanklagte te laat vaar) was oor die omvang van wat jy probeer vermag het,” het adv. Kemp J Kemp, namens Zuma, gesê. “As die DA sê omdat dinge nie so gebeur het nie, is dit nie belangrik nie, dan verdien ons om dit te hoor. Mense moet weet dat niks regtig gebeur as iemand in die NVG so iets doen nie.” ŉ Volbank van drie regters, gelei deur adjunk-regterpresident Aubrey Ledwaba, hoor die voorleggings aan oor die omstandighede en gevolge van Mpshe se omstrede besluit in 2009 om 783 aanklagte van bedrog, korrupsie en rampokkery teen Zuma te laat vaar. Kemp het aangevoer dat die transkripsies van die oproepe wat in die geheim opgeneem is, insluitend oproepe tussen voormalige NVG-hoof Bulelani Ngcuka en destydse Skerpioene-hoof Leonard McCarthy, daarop dui dat die vervolging van Zuma gebruik is “om sekere politieke uitslae te verseker”. “Wat ek aan hierdie hof sê en wat ons voorhou is dat in hierdie geval die rede daarvoor (inmenging in die vervolging) was om ŉ ander persoon te kry as president van die ANC. Dit is waaroor dit alles gegaan het,” het Kemp gesê. “Dit was soos om iemand in hegtenis te neem al het ons geweet hy gaan ŉ nier skenk vir mnr. Zuma. Ons weet die persoon is krities as ons die persoon nou in hegtenis neem in stede van ŉ week later. Indien dit gebeur dat ŉ ander nier gevind word nadat ŉ mens dit gedoen het, verander dit nie aan die omvang van die misbruik nie. “Die misbruik is waarvoor die NVG se magte gebruik is. Dit is gebruik om te bepaal wie president van die land sou wees. Dit is gebruik vir ander doeleindes. Dit is hoe mnr. Mpshe en ander topbestuurslede (van die NVG) dit gesien het.” Kemp het gesê die gebruik van vervolgingsprosesse om die daaropvolgende president te bepaal, was ŉ reuse “belediging vir geregtigheid”, wat Mpshe nie kan ignoreer nie. “Die verkiesing van ŉ president is van kardinale belang in hoe ons die land regeer. Wat ŉ mens hier sien is die NVG met sy groot mag om aan te kla en te vervolg, die magte wat nou blatant gebruik word om te probeer om die uitkoms van ŉ presidensiële verkiesingsproses te beïnvloed.” Kemp het gesê die NVG se magte word gebruik “om ŉ baie belangrike gebeurtenis op die mense van die land af te dwing”. Die DA het die hof genader om die NVG se besluit om die aanklagte teen Zuma te laat vaar, ter syde te stel. Die saak duur voort.